ข้อมูลสรุป (Executive Summary)

ภาพรวมของการดำเนินธุรกิจปี 2549-2550

ปี 2549 ที่ผ่านมาเป็นปีที่พิสูจน์ได้ถึงความเป็นผู้นำตลาดอาคารชุดพักอาศัยของบริษัทฯ
ที่ได้รับการยอมรับจากตลาด สื่อมวลชน นักวิเคราะห์ รวมทั้งลูกค้ากลุ่มเป้าหมายของบริษัทฯ
จากการที่บริษัทฯ และบริษัทร่วมมีส่วนแบ่งการตลาด (Market Share) ถึง 31%
ของจำนวนห้องชุดที่ได้จดทะเบียนจากกรมที่ดิน ในปี 2549 บริษัทได้เปิดการขายโครงการใหม่ 4
โครงการ ได้แก่ โครงการลุมพินี เพลส พหล-สะพานควาย โครงการลุมพินี เพลส รัชดา-ท่าพระ
โครงการลุมพินี วิลล์ รามคำแหง 44 และ โครงการลุมพินี เพลส ปิ่นเกล้า 2 จำนวนยูนิต
รวมทั้งสิ้นประมาณ 3,500 ยูนิต และมียอดขายประมาณ 6,200 ล้านบาท
ขณะที่มีโครงการที่โอนกรรมสิทธิ์ห้องชุดให้กับลูกค้าได้ 4 โครงการ ได้แก่โครงการลุมพินี เซ็นเตอร์
นวมินทร์ โครงการลุมพินี เพลส ปิ่นเกล้า โครงการลุมพินี วิลล์ สุขุมวิท 77 และ โครงการลุมพินี
วิลล์ ศูนย์วัฒนธรรม และยังมีโครงการที่อยู่ในระหว่างการดำเนินการก่อสร้างอีก 1 โครงการ
ได้แก่ โครงการลุมพินี เพลส นราธิวาส-เจ้าพระยา

ด้านผลประกอบการของบริษัท ในปี 2549 บริษัทฯ บริษัทย่อย และบริษัทร่วมมีรายได้รวม
5,020.49 ล้านบาท เพิ่มขึ้นจากช่วงเดียวกันของปี 2548 ที่มีรายได้รวม 3,582.63
ล้านบาทหรือเพิ่มขึ้นคิดเป็นร้อยละ 40.13 โดยเป็นผลมาจากการโอนกรรมสิทธิ์ห้องชุด
และรับรู้รายได้จาก 4 โครงการหลัก จำนวน 3,133 ยูนิต มูลค่ารวม 4,635.55 ล้านบาท คือ
โครงการลุมพินี เซ็นเตอร์ นวมินทร์ โครงการลุมพินี เพลส ปิ่นเกล้า โครงการลุมพินี วิลล์ สุขุมวิท
77 และ โครงการลุมพินี วิลล์ ศูนย์วัฒนธรรม ที่เหลืออีก 384.94 ล้านบาท
มาจากการโอนกรรมสิทธิ์และรับรู้รายได้จากโครงการเดิม รายได้การเช่า การบริการ
รายได้จากค่าบริหารจัดการ และรายได้อื่นๆ
ส่วนอัตรากำไรขั้นต้นจากการขายปรับตัวลดลงจากร้อยละ 35.46 เป็นร้อยละ 32.31 ในปีนี้
สาเหตุหลักมาจากการรับรู้รายได้จากโครงการลุมพินี วิลล์ ศูนย์วัฒนธรรม
ซึ่งเป็นโครงการแรกที่เปิดตัวในลักษณะชุมชนแบบบูรณาการเพื่อสร้างความได้เปรียบทางการแข่งขัน
บริษัทฯจึงได้ลงทุนเพิ่มในด้านสิ่งอำนวยความสะดวกและบริการให้กับโครงการ
เพื่อให้ได้ความเชื่อมั่นจากลูกค้า และช่วยแนะนำญาติ และเพื่อนสนิท ให้เข้ามาซื้อโครงการ
แต่อย่างไรก็ตาม บริษัทฯ ยังสามารถรักษาระดับอัตรากำไรขั้นต้นไว้ไม่ให้ต่ำกว่าร้อยละ 30
ตามที่กำหนดไว้ จากเหตุผลดังกล่าวทำให้อัตรากำไรสุทธิลดลงจากร้อยละ 16.42 ในปี 2548
เป็นร้อยละ 15.24 ในปี 2549 แต่หากพิจารณาตัวเลขกำไรสุทธิในปี 2549 จะมีอัตราเพิ่มขึ้นจากปี
2548 ร้อยละ 30.06 เนื่องจากมีการรับรู้รายได้ที่เพิ่มมากขึ้น

เมื่อพิจารณางบกระแสเงินสด ณ 31 ธันวาคม 2549 มีเงินสดคงเหลือจำนวน 275.35 ล้านบาท
ลดลงจากช่วงเดียวกันของปีก่อนซึ่งมี 288.84 ล้านบาท หรือลดลงร้อยละ 4.67 เนื่องมาจาก
มีการจ่ายเงินปันผลสำหรับ ผลประกอบการปี 2548และ ปันผลระหว่างกาลครึ่งปีแรกของปี 2549
จำนวน 442.82 ล้านบาท พร้อมกับได้ลงทุนซื้อที่ดิน เพื่อพัฒนาในปี 2550 อีก 1 โครงการ

สินทรัพย์รวมของบริษัท ณ สิ้นปี 2548 และสิ้นปี 2549 จำนวน 4,523.70 ล้านบาท และ
5,969.80 ล้านบาท ตามลำดับ ในขณะที่หนี้สินรวม ณ สิ้นปี 2548 และ สิ้นปี 2549 จำนวน
2,658.19 บาท และ 2,657.43 ล้านบาท ตามลำดับ โดยบริษัทมีทุนชำระแล้ว ณ สิ้นปี 2549
จำนวน 1,475.70 ล้านบาท

จากสภาวะเศรษฐกิจโดยรวมในปี 2549 ที่ผ่านมา มีปัจจัยความเสี่ยงหลายด้าน
แต่ด้วยกลยุทธการตลาด

ความร่วมมือร่วมใจของพนักงานทุกระดับของบริษัท และ พันธมิตร
รวมทั้งความเชื่อมั่นต่อบริษัทฯของลูกค้าทำให้ผลประกอบการปี 2549
เป็นไปตามเป้าหมายหลักที่ผู้บริหารกำหนดไว้ทุกประการ
ซึ่งจากผลประกอบการที่มีการเติบโตอย่างสม่ำเสมอและสร้างยอดขายที่ดี
ทำให้บริษัทฯได้รับการเสนอชื่อ 1 ใน 3 ของบริษัทที่เข้าชิงรางวัล

SET AWARDS 2006 ประเภท Best Performance ในหมวด Property and Construction
จาก ตลาดหลักทรัพย์แห่งประเทศไทย

นอกจากนั้น
การที่บริษัทดำเนินธุรกิจโดยไม่ได้ยึดถือมิติของตัวเลขจากผลประกอบการเป็นเป้าหมายอย่างเดียว
ยังคำนึงถึงความรับผิดชอบต่อสังคมและสิ่งแวดล้อม
โดยเฉพาะให้ความสำคัญกับการกำกับดูแลกิจการที่ดี (Good Corporate Governance)
และได้ยึดถือหลักจริยธรรมทางธุรกิจเป็นวัฒนธรรมที่สำคัญขององค์กร ซึ่งส่งผลให้ในปี 2549
ทางบริษัทฯได้รับการจัดอันดับจากสมาคมส่งเสริมสถาบันกรรมการบริษัทไทย (IOD)
ให้เป็นบริษัทที่มีการกำกับดูแลกิจการในระดับดีมาก (ระดับ 4 ดาว) จากบริษัทจดทะเบียนทั้งหมด
402 บริษัท และบริษัทที่ได้ผลประเมินระดับ 4 ดาว มีจำนวน 62 บริษัท โดยมีคะแนนเฉลี่ย 80-89
คะแนน จากคะแนนเต็ม 100 คะแนน โดยปีนี้เป็นปีที่ 4
ที่ทางบริษัทฯได้รับการประเมินผลการดำเนินการด้านการกำกับดูแลกิจการที่ดี
ซึ่งเป็นความภาคภูมิใจของ คณะกรรมการ และพนักงานทุกระดับของบริษัทฯ

ในปี 2550 โดยภาพรวม ถึงแม้ว่าน่าจะมีแนวโน้มที่ดีไม่ว่าจะเป็นการลดอัตราดอกเบี้ย
และการลดราคาน้ำมันรวมทั้งภาวะเงินเฟ้อที่มีแนวโน้มลดลง แต่มีปัจจัยความเสี่ยง
ด้านความไม่แน่นอนของการเมืองรวมทั้งนโยบายทางด้านการลงทุนของภาครัฐทำให้ภาพโดยรวมของธุรกิจอสังหาริมทรัพย์น่าจะอยู่ในภาวะทรงตัว

ในช่วง 5 ปีที่ผ่านมา
กลยุทธ์ด้านการกำหนดกลุ่มเป้าหมายของอาคารชุดพักอาศัยระดับกลางซึ่งตลาดให้ชื่อกลุ่มเป้าหมายกลุ่มนี้ว่า
“CITY CONDO” ของบริษัทฯ ประสบความสำเร็จอย่างสูงด้านการตลาด ซึ่งส่งผลให้ในปี 2549
ที่ผ่านมา ผู้ประกอบการไม่ว่ารายใหญ่ รายกลาง รายเล็ก
ได้ปรับเปลี่ยนหรือขยายกลุ่มเป้าหมายมาพัฒนาโครงการอาคารชุดระดับล้านต้นๆ ( CITY CONDO )
ในกลุ่มเป้าหมายของบริษัทฯ ซึ่งจะส่งผลให้เกิดการแข่งขันสูง
และมีโอกาสเกิดสภาวะอุปทานล้นตลาด (OVER SUPPLY) ทางบริษัทฯ
เองได้ตระหนักถึงปัจจัยความเสี่ยงในด้านนี้มาโดยตลอด จึงได้ปรับกลยุทธ์
โดยการขยายฐานการพัฒนาโครงการด้วยการหาทำเลใหม่ๆ
ที่ยังไม่มีผู้ประกอบการเข้าไปดำเนินการและ
ขยายฐานลูกค้าไปยังกลุ่มเป้าหมายใหม่ๆโดยเน้นกลุ่มเป้าหมายที่เริ่มต้นทำงาน
และยังต้องเช่าบ้านอยู่ โดยได้เพิ่มตราผลิตภัณฑ์ อีก 1 ตราคือ “ ลุมพินี คอนโดทาวน์ ”
และได้กำหนดราคาขายอยู่ที่ห้องชุดละประมาณ 600,000 ถึง 700,000 บาท
อาศัยจุดแข็งด้านการบริหารและควบคุมต้นทุนที่มีประสิทธิภาพ ( COST LEADERSHIP )
เน้นจุดที่สร้างความแตกต่างด้านรูปแบบและประสิทธิภาพการบริหารชุมชน
คาดว่าคงจะได้รับการตอบสนองจากตลาดเป็นอย่างดีนอกจากกลุ่มเป้าหมายของวัยที่เริ่มทำงานและเช่าบ้านอยู่แล้วยังมีแผนขยายฐานไปยังที่อยู่อาศัยที่รองรับกลุ่มผู้สูงอายุ
ซึ่งเป็นกลุ่มที่มีกำลังซื้อสูง และเป็นกลุ่มใหญ่ในอนาคตตามสถิติประชากรของกรุงเทพฯ

นอกจากกลยุทธ์ในการขยายทำเลและลูกค้า
ทางบริษัทฯยังได้กำหนดกลยุทธ์ในการสร้างคุณค่าให้กับลูกค้าโดยเน้นประสิทธิภาพของการบริหารชุมชนในโครงการที่ทางบริษัทฯพัฒนาภายในสัญลักษณ์
“ชุมชนน่าอยู่” ซึ่งเป็นผลพวงของความรับผิดชอบต่อสิ่งแวดล้อมและสังคม (CESR) ของทางบริษัทฯ
ที่มีต่อชุมชนที่ทางบริษัทฯพัฒนา ไม่ว่าจะเป็นโครงการเก่าหรือโครงการใหม่
โดยเฉพาะการมุ่งเน้นทางด้านมาตรฐานคุณภาพชีวิตของผู้อยู่อาศัยในโครงการ

จากภาพรวมของแนวทางการดำเนินธุรกิจของบริษัทฯในปี 2550
จะเห็นว่าทางบริษัทฯใช้แนวทางในการสร้างสมดุลให้กับทุกมิติที่เกี่ยวข้องกับการดำเนินการซึ่งเป็นนโยบายและแนวทางการดำเนินธุรกิจที่สอดคล้องกับปรัชญาเศรษฐกิจพอเพียงของพระบรมราโชวาทของพระบาทสมเด็จพระเจ้าอยู่หัว
ซึ่งจะส่งผลให้การดำเนินธุรกิจของบริษัทฯเป็นการดำเนินกิจการที่มีเป้าหมายและการเติบโตอย่างมีคุณภาพและยั่งยืน